Diari Oficial de la Generalitat Valenciana


Sumari del DOGV 6450, del 01-02-2011 (2011/876)

RESOLUCIÓ de 21 de gener de 2011, del rector de la Universitat Politècnica de València per la qual es publica la normativa de creació de la seu electrònica de la Universitat Politècnica de València aprovada pel Consell de Govern en la sessió d'11 de març de 2010.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2011/01/21/(2)/dof/vci/html**

### Dades del document

Número de DOGV
:   6450

Data del DOGV
:   01-02-2011

Secció del DOGV
:   I. DISPOSICIONS GENERALS

Número del document
:   2011/876


Data del document
:   21-01-2011

Organisme emissor
:   Universitat Politècnica de València

Tipus de document
:   Resolució

Descriptors 

:   * universitat
    * telemàtica
    * legislació
    * transmissió de dades

RESOLUCIÓ de 21 de gener de 2011, del rector de la Universitat Politècnica de València per la qual es publica la normativa de creació de la seu electrònica de la Universitat Politècnica de València aprovada pel Consell de Govern en la sessió d'11 de març de 2010.  
 [2011/876]  
La consecució d'una Administració pública més moderna i eficaç constitueix una prioritat i un compromís de la Universitat Politècnica de València, que té com un dels seus objectius oferir un servei públic d'ensenyament superior de qualitat, en el qual és peça fonamental la relació amb la comunitat universitària i els ciutadans amb la major agilitat i transparència que siga possible, alhora que acostar els tràmits administratius de manera eficaç.  
Els canvis portats a cap en l'anomenada societat de la informació, principalment els motivats per mitjans electrònics, i de manera destacada l'ús d'Internet, han suposat un increment evident del recurs a aquest mitjà en la nostra Universitat i per la comunitat universitària, però ha sigut la Llei 11/2007, de 22 de juny, d'Accés Electrònic dels Ciutadans als Serveis Públics, un punt d'inflexió en la denominada Administració electrònica, i que serveix d'impuls a la Universitat Politècnica de València per a oferir els serveis electrònics que s'exigeixen a una administració universitària del segle XXI.  
A aquest efecte, i amb l'objecte d'impulsar i potenciar l'administració electrònica a la Universitat Politècnica de València, el Consell de Govern aprova la present normativa creadora de la seu electrònica de la Universitat Politècnica de València.  
Títol I  
Disposicions generals  
Article 1. La seu electrònica de la Universitat Politècnica de València  
1. Es crea la seu electrònica de la Universitat Politècnica de València, que es troba ubicada al portal de l'administració de la Universitat Politècnica de València accessible per Internet en l'adreça web .  
2. L'accés a tots els serveis d'Administració electrònica de la Universitat Politècnica de València s'ha de realitzar a través de la seu electrònica de la Universitat Politècnica de València.  
Article 2. Garanties generals de la seu electrònica  
1. La seu electrònica de la Universitat ha de disposar dels sistemes que permeten establir comunicacions segures sempre que siguen necessàries i, en especial, si contenen intercanvi de dades de caràcter personal.  
2. La Universitat Politècnica de València com a titular de la seua seu electrònica vetla per la veracitat, integritat i actualització de la informació i els serveis que s'hi inclouen.  
3. La prestació dels serveis i relacions que mantenen els òrgans, serveis i entitats de la Universitat Politècnica de València s'ha de desenvolupar de conformitat amb la legislació que regula el tractament automatitzat de la informació i, en especial, amb respecte a les normes sobre intimitat i confidencialitat de les relacions en els termes establits per la legislació sobre protecció de dades i drets sobre la propietat intel·lectual, així com la relativa als serveis de la societat de la informació.  
4. L'ús de mitjans i tècniques electrònics no ha de suposar cap modificació de la naturalesa i els efectes dels actes administratius integrants del procediment administratiu, ni ha de suposar l'eliminació, la reducció o el condicionament dels drets reconeguts als ciutadans o dels deures de la legislació reguladora del procediment administratiu comú.  
5. Els protocols de seguretat del registre i de les transaccions telemàtiques emprades poden consultar-se a la seu electrònica de la Universitat Politècnica de València.  
Article 3. Requeriments tècnics mínims necessaris per a accedir i utilitzar la seu electrònica de la Universitat Politècnica de València  
L'accés dels ciutadans a la seu electrònica de la Universitat Politècnica de València s'ha de realitzar a través d'un navegador web, i ha d'estar-hi disponible la relació actualitzada dels sistemes operatius i navegadors que poden utilitzar les persones interessades.  
Títol II  
La identificació i autenticació  
Article 4. Sistemes d'identificació i autenticació de persones físiques i jurídiques  
1. Els sistemes d'identificació i autenticació a través de la signatura electrònica admesos per la Universitat Politècnica de València són:  
a) La signatura electrònica incorporada al document nacional d'identitat.  
b) Els sistemes de signatura avançada basats en certificats electrònics reconeguts, segons el que disposa la normativa de signatura electrònica.  
c) Altres sistemes de signatura electrònica, com ara la utilització de claus concertades en un registre previ com a usuari.  
2. L'acceptació d'una signatura electrònica està condicionada que la utilització del servei de consulta sobre la vigència o no repudi dels certificats utilitzats no implique un cost específic addicional per a la Universitat Politècnica de València i els sistemes de signatura electrònica utilitzats siguen compatibles amb els mitjans tècnics de què disposa la Universitat Politècnica de València. En tot cas, la persona interessada ha de verificar si el seu certificat digital està actualment suportat per l'aplicació de Registre Electrònic de la Universitat Politècnica de València.  
3. S'ha de mantenir una llista actualitzada de les autoritats de certificació admeses a la Universitat Politècnica de València, que s'ha de publicar en la seu electrònica.  
4. La Universitat Politècnica de València no respon de l'ús fraudulent que els usuaris del sistema poden portar a cap dels serveis prestats en la seu electrònica. A aquest efecte, els dits usuaris assumeixen, amb caràcter exclusiu, la responsabilitat de la custòdia dels elements necessaris per a l'autenticació en l'accés als serveis d'administració electrònica, l'establiment de connexió precís i la utilització del sistema de signatura electrònica compatible amb els mitjans tècnics de què disposa la Universitat Politècnica de València, així com les conseqüències que puguen derivar-se'n de l'ús indegut, incorrecte o negligents.  
Article 5. Representació  
1. En els supòsits que per a realitzar qualsevol operació per mitjans electrònics es requereix identificació d'una persona física i aquesta no disposa del document nacional d'identitat electrònic o d'un altre sistema de signatura electrònica avançada, pot fer-ho a través d'un funcionari de la Universitat Politècnica de València. A aquest efecte, la persona física ha d'identificar-se i prestar-ne el consentiment exprés i se li ha d'assignar un funcionari habilitat a aquest efecte.  
2. La Universitat Politècnica de València pot habilitar amb caràcter general o específic persones físiques o jurídiques autoritzades per a realitzar determinades transaccions electròniques en representació de les persones interessades. La dita habilitació ha d'especificar les condicions i obligacions a què es compromet qui així adquireix condició de representant, i ha de determinar la presumpció de validesa de representació, tret que la normativa d'aplicació preveja una altra cosa. Es pot requerir, en qualsevol moment, l'acreditació de la dita representació.  
Article 6. Obligatorietat per a determinades persones jurídiques  
La Universitat Politècnica de València pot requerir a les persones jurídiques que disposen de mitjans tècnics adequats perquè es tramiten tots els procediments en què són part interessada exclusivament per mitjans electrònics.  
Article 7. Identificació dels membres de la comunitat universitària de la Universitat Politècnica de València  
La identificació dels membres de la comunitat universitària de la Universitat Politècnica de València quan utilitzen mitjans electrònics inclosos en la seu electrònica s'ha d'efectuar mitjançant la signatura electrònica incorporada al seu document nacional d'identitat o per altres sistemes de signatura electrònica avançada basats en un certificat digital admesos a la seu electrònica, i per l'accés a la intranet de la Universitat Politècnica de València a través de la clau de la UPVnet, per al personal d'aquesta, o del PIN, per a l'alumnat.  
Títol III  
La seu electrònica de la Universitat Politècnica de València  
Capítol I  
De l'accés als continguts públics  
Article 8. Serveis d'informació i atenció al ciutadà  
1. La informació i documentació posada a disposició del públic per la Universitat Politècnica de València a través de la seua pàgina web, per a l'accés a la qual no cal utilitzar cap modalitat de signatura electrònica, no implica substitució ni detriment de l'atenció personalitzada a prestar en els òrgans, serveis i entitats de la Universitat Politècnica de València d'acord amb la legislació aplicable.  
2. La informació i la documentació a què es refereix l'apartat anterior comprèn:  
a) La relativa a l'organització, les competències i les activitats dels òrgans, serveis i entitats de la Universitat Politècnica de València.  
b) Les guies de funcions i cartes de serveis que s'aproven en l'àmbit de les competències dels dits òrgans, serveis i entitats.  
c) L'adreça postal i el telèfon dels òrgans, serveis i entitats de la Universitat Politècnica de València.  
d) Una adreça de correu electrònic a través de la qual poden trametre's consultes, queixes i suggeriments.  
e) Els procediments administratius que es gestionen electrònicament, i indicar els requisits essencials, els formularis principals que s'hi han d'aplicar, les fases susceptibles de tramitar-se en línia i els terminis de resolució i notificació.  
f) El Butlletí Oficial de la Universitat Politècnica de València.  
g) Informació d'interès general que es considera oportuna, ja siga de caràcter ocasional o permanent.  
Article 9. Tauler d'anuncis electrònic  
1. La publicació d'actes i de comunicacions que, per disposició legal o reglamentària, s'han de publicar en un tauler d'anuncis o edictes, pot ser substituïda o complementada per la publicació en la seu electrònica de la Universitat Politècnica de València.  
2. En els casos que la publicació en la seu electrònica substitueix el tauler d'anuncis presencial s'ha de facilitar als ciutadans la consulta en la seu física de la universitat a través d'equips habilitats per a això i que s'han de trobar identificats degudament. Així mateix, s'ha de facilitar assessorament per personal tècnic qualificat de la universitat en els casos que els ciutadans així ho sol·liciten.  
3. Per a accedir al tauler d'anuncis electrònic no cal utilitzar cap modalitat de signatura electrònica.  
Article 10. Butlletí Oficial de la Universitat Politècnica de València.  
La publicació del Butlletí Oficial de la Universitat Politècnica de València en la seu electrònica d'aquesta té caràcter oficial i autèntic.  
Capítol II  
De l'accés mitjançant sistemes de signatura electrònica avançada  
Article 11. Registre Electrònic de la Universitat Politècnica de València  
Una normativa específica ha de regular el Registre Electrònic de la Universitat Politècnica de València.  
Article 12. Procediments administratius la tramitació dels quals pot fer-se per mitjans electrònics  
Mitjançant una resolució del secretari general, que s'ha de publicar en la seu electrònica de la Universitat Politècnica de València, s'han de publicar els procediments la tramitació dels quals pot fer-se per mitjans electrònics.  
Article 13. Les notificacions via telemàtica  
1. La remissió a les persones interessades d'escrits i de comunicacions pels òrgans de la Universitat Politècnica de València, a través del Registre Electrònic, només produeix efectes jurídics quan la persona interessada en dóna el consentiment exprés individualment per a cada procediment, i designa una adreça o bústia de correu electrònic, a efecte de pràctica de notificacions via telemàtica.  
2. L'elecció per la persona interessada d'aquest mitjà com a preferent per a les notificacions via telemàtica pot fer-se en iniciar el procediment o en qualsevol moment de la tramitació, sempre que es permeta utilitzar el Registre Electrònic.  
Així mateix, la persona interessada, una vegada iniciada la tramitació de l'expedient, pot revocar-ne el consentiment perquè la notificació es practique per via telemàtica; en aquest cas, ha de comunicar-lo així a l'òrgan competent i assenyalar un domicili postal on practicar les notificacions successives.  
3. La pràctica de les notificacions via telemàtica s'ha de realitzar de la manera següent:  
a) A través del Registre Electrònic de la Universitat Politècnica de València s'ha d'enviar per correu electrònic a l'adreça facilitada per la persona interessada un avís de notificació, de caràcter informatiu, que ha de comunicar l'existència d'una notificació adreçada a aquesta, així com l'adreça de la seu electrònica d'accés al Registre de la Universitat Politècnica de València per a obtenir-la. Aquest avís de notificació ha d'especificar que si transcorren deu dies naturals a partir de la data de la comunicació sense accedir a la notificació equival al rebuig de la notificació als efectes previstos en la normativa legal, tret que d'ofici o a instàncies del destinatari es comprova la impossibilitat tècnica o material de l'accés.  
b) La persona interessada pot accedir a la seu electrònica de la Universitat Politècnica de València, en què ha de disposar de la notificació telemàtica, que conté la designació de l'òrgan administratiu que efectua la notificació, la referència al tipus de document que es notifica, el número d'expedient a què es refereix i la data i el registre d'eixida.  
c) Una vegada ha accedit a la notificació telemàtica, s'ha de mostrar en l'equip de la persona interessada la informació més rellevant del contingut de la notificació a realitzar, per tal que puga comprovar les dades d'aquesta abans d'acceptar-la. Aquesta informació se subministra a través d'un document electrònic que es denomina document de lliurament de notificació, el qual té un format imprimible perquè la persona interessada puga conservar-lo a efectes informatius.  
d) Si la persona interessada accepta la notificació, s'entén practicada, a tots els efectes legals, en el moment que s'accepta aquesta i accedeix al document de lliurament de notificació i als documents objecte d'aquesta, que també tenen format imprimible.  
e) La pràctica de la notificació pot acreditar-se, a tots els efectes legals, a través del justificant de recepció de la notificació, que s'expedeix una vegada acceptada la notificació.  
f) S'ha de deixar constància en l'expedient administratiu de l'acceptació o el rebuig de la notificació telemàtica, i és vàlida a efectes del còmput de terminis i termes, amb els efectes que en cada cas es preveuen en la normativa reguladora del procediment administratiu corresponent.  
Article 14. Les comunicacions via telemàtica  
1. Els ciutadans poden sol·licitar que en els procediments administratius electrònics en què són part interessada se'ls envien comunicacions de l'estat de tramitació d'aquest a través d'un dels mitjans telemàtics que habilite la Universitat Politècnica de València mitjançant una resolució del rector i que s'han de publicar en la seu electrònica.  
2. El personal de la Universitat Politècnica de València ha de rebre les comunicacions dels expedients interns en què és part interessada mitjançant el compte de correu electrònic que té activada a la Universitat.  
Disposició transitòria  
Fins que s'implante el sistema de notificacions via telemàtica regulat en l'article 13 de la present normativa, mitjançant una resolució del secretari general, que s'ha de publicar a la seu electrònica de la Universitat Politècnica de València, s'han d'establir els mitjans alternatius oportuns per a fer efectives les notificacions esmentades.  
Disposició derogatòria  
Queden derogats tots els acords anteriors que s'oposen al que estableix aquesta normativa.  
Disposició final  
La present normativa entra en vigor l'endemà de la publicació en el Diari Oficial de la Comunitat Valenciana  
València, 21 de gener de 2011.- El rector: Juan Juliá Igual.


Còpia Permalink ELI